יובל מנדלסון

**יובל מנדלסון** (נולד ב-25 באוקטובר 1982) הוא מוזיקאי, שחקן, תסריטאי, במאי ומורה ישראלי, סולן להקת "יובל מנדלסון והמסע לפולין" ולהקת הרוק "שייגעצ".

## ביוגרפיה
מנדלסון נולד לאב עורך דין ולאם מורה, כבן זקונים, ולו אח ואחות גדולים שהם עורכי דין. גדל ברמת גן ולמד בבית הספר התיכון בליך.

### קריירה
ב-1996 הקים את להקת "טיטי מחפשת בית", שהתפרקה ביוני 1999.

בספטמבר 1999 קמה להקת "שייגעצ", שחבריה היו אז מנדלסון, דנה רגב, אבי מרקוביץ' ושיקו פלדמן. לאחר הקלטת האלבום הראשון "ניו יורק – רפיח" עזבה רגב את הלהקה, ואת מקומה תפס אסף רייז. הלהקה הוציאה שלושה אלבומים נוספים: "משקאות חריפים" (2004), "להפסיק לאכול עוגות" (2006) ו"איזה יופי" (2008), עד שהפסיקה את פעילותה בשנת 2011.

מנדלסון היה חבר בלהקת "The Blueberries", שם ניגן בס, עם רועי בן ארצי ואבי מרקוביץ'. בנוסף, הפיק מוזיקלית את "חומרים רטובים", האלבום הראשון של להקת "ביט 69".

בשנת 2006 גילם את דמותו של שי בסרט "מישהו לרוץ איתו", המבוסס על ספרו של דויד גרוסמן. בשנת 2008 סיים לימודי תסריטאות בבית הספר סם שפיגל לקולנוע וטלוויזיה. באותה שנה החל להשתתף בפאנל תוכנית הלילה "טינופת" בערוץ הוט 3, ששודרה במשך שתי עונות. בשנת 2009 השתתף בסדרה "גירושים נפלאים" ב-yes.

בשנים 2010–2011 ביים לצד נדב הולנדר, כתב וכן שיחק בקומדיית האימים "חתולים על סירת פדלים", שיצאה לאקרנים במרץ 2012. לאחר מכן ביים קליפים ליזהר אשדות, "קרח תשע", "מוניקה סקס" ולעצמו.

החל משנת 2009 הופיע מנדלסון עם להקתו "הלובסטרים", ובפברואר 2013 יצא אלבומם הראשון, "הצורה הגאומטרית", בחברת היי פידליטי.

בשנת 2014 הקים את להקת "לואי מרשל", יחד עם דן תורן, יובל שפריר, עופר קורן ורועי הדס. אלבומם הראשון, "כל הסימנים מראים", יצא בדצמבר באותה שנה. כל שירי האלבום נכתבו על ידי מנדלסון ותורן במשותף והופקו על ידי שפריר. הלהקה גייסה את הכסף להפקת האלבום במימון ההמונים, באתר הדסטארט. באותה שנה, הגיש את "דאבל טייק", מגזין הקולנוע של אתר וואלה, לצד ריקי בליך.

ב-2015 השתתף בסדרה "החדש של עומרי גורדון". באותה שנה החל ללמד אזרחות וקולנוע בתיכון בליך ברמת גן.

בשנת 2016 עלתה לאוויר בערוץ הילדים הסדרה "גרעינים" אותה יצר יחד עם דנה פרידר ויונתן בר-אילן. באותה שנה החל להגיש פינה קבועה בתוכנית "היום בלילה עם גורי אלפי" בשידורי קשת, ובה ביצע שירים שכתב לבתו בלה. השירים יצאו גם באלבום שיצא בהמשך אותה שנה, "יובל המנוול – שירים לבלה". בשנת 2018 עלתה בהוט הסדרה "אוטונומיות" בה שיחק.

החל משנת 2017 מופיע ומקליט עם להקת "יובל מנדלסון והמסע לפולין". בספטמבר 2019 יצא לאור אלבומם הראשון והושק במועדון הבארבי. בהופעה התארחו חברי להקת "שייגעצ", שניגנו יחדיו לראשונה מזה שמונה שנים. בין חברי ההרכב המוזיקאית אור אדרי.

בינואר 2020 התאחדה להקת שייגעצ להופעה מלאה במועדון ההאנגר בת"א אל מול קהל של אלפים. בהמשך אותה שנה, החל מנדלסון להקליט את האלבום "יובל המנוול 2: אזרחות טובה". האלבום כולל שירי מחאה בהם משולבים תכנים מתוכנית הלימוד לאזרחות.

החל מ-2020 משתתף מנדלסון בסדרה פלמ"ח בערוץ TeenNick בתפקיד מנחם בגין.

ביוני 2020 יצא אלבום הילדים "מגש הקצב" של המוזיקאי והקולנען הישראלי נדב הולנדר, פרויקט מוזיקלי המבוסס על טקסטים של המשורר נתן אלתרמן בהשתתפותו של מנדלסון יחד עם ענת מושקובסקי ורוני וגנר.

בשנת 2021 השתתף באלבום האוסף "הוצאו מהקשרם", אלבום המוקדש לשיריו של יענקל'ה רוטבליט. במסגרתו ביצע את השיר "על מות האימפריה".

בשנת 2022 הופיע בעונה השנייה של מקיף מילאנו בתור אפי.

בשנת 2022 השתתף בסרט התיעודי "עצבני ומהיר: הסיפור של פאסט מיוזיק והפטיפון" של עמית איצקר.

## חיים אישיים
מנדלסון מתגורר בתל אביב, נשוי ואב לשלושה.

עוסק כמורה לאזרחות ולקולנוע בבית הספר התיכון בליך שברמת גן.

## דיסקוגרפיה
*הצורה הגאומטרית (2013) (בהשתתפות הלובסטרים)
*יובל המנוול – שירים לבלה (2016)
*יובל מנדלסון והמסע לפולין (2019) (בהשתתפות המסע לפולין)
*יובל המנוול 2 – אזרחות טובה (2020)
*המסע נמשך (2022) (בהשתתפות המסע לפולין)
*דגנרט במקלט (2024) (אלבום דמו)
* המסע בדם (2025) (בהשתתפות המסע לפולין)

### עם [[שייגעצ]]
*ניו יורק – רפיח (2001)
*משקאות חריפים (2004)
*להפסיק לאכול עוגות (2006)
*איזה יופי! (2008) (מיני-אלבום)
*חידושים והמצאות (2022) (מיני-אלבום)
*עוד משקאות חריפים (2024) (מיני-אלבום)

### עם [[The Blueberries]]
*stinky cheese

### עם [[לואי מרשל (להקה)|לואי מרשל]]
*כל הסימנים מראים (2014)

### עם [[נדב הולנדר]]
* מגש הקצב (2020)

## פילמוגרפיה
### קולנוע
*מישהו לרוץ איתו – שי (2006)
*חתולים על סירת פדלים – דובל'ה (2012)

### טלוויזיה
*החיים זה לא הכל – דובי (2007)
*טינופת (2008–2009)
*גירושים נפלאים – להב סוקצבר (2009)
*הינשופים (2012)
*החדש של עומרי גורדון – קורמוש (2015)
*גרעינים – אפרים המופלא (2016)
*אוטונומיות (2018)
*פלמ"ח – מנחם בגין (2020)

## קישורים חיצוניים

* 
* 
* 
* 
* 
* 
* 
* 
* 
* 

## הערות שוליים

קטגוריה:זמרים השרים בעברית
קטגוריה:זמרי רוק ישראלים
קטגוריה:בוגרי תיכון בליך
קטגוריה:אנשי חינוך ישראלים
קטגוריה:שחקני קולנוע וטלוויזיה ישראלים
קטגוריה:תל אביב-יפו: אישים
קטגוריה:ישראלים שנולדו ב-1982